સિંગતેલ ખાનારીની દિવાળી બગડી રહી છે. ગુજરાતમાં ચાલુ વર્ષે મગફળીનો પાક 50 ટકા જ થવાનો ઓઈલ મિલરોનાં અંદાજો બાદ સિંગતેલ બનાવતી મિલોની કાર્ટેલને પગલે સિંગતેલમાં બે જ દિવસમાં ડબ્બે Rs 50થી 60નો ઉછાળો આવી ગયો છે અને ભાવ અમદાવાદ શહેરમાં 17 મહિનાની ઊંચી સપાટીએ પહોંચી ગયાં છે અને હજી પણ ભાવ ઊંચકાય તેવી સંભાવનાં છે. સિંગતેલમાં તેજી અંગે એક બ્રોકરે જણાવ્યું હતું કે મગફળીની પુષ્કળ આવકો થઈ રહી છે, પરંતુ તેમાં પેરિટી ન હોવાથી હજી મિલો જૂની મગફળીમાંથી જ તેલ બનાવે છે. જો જૂની મગફળીમાંથી તેલ બનતું હોય તો આટલી તેજી ન આવવી જોઈએ, પરંતુ ઓઈલ મિલરોની કાર્ટેલને પગલે તેજીનો માહોલ જોવા મળી રહ્યો છે. સિંગતેલ ડબ્બાનાં ભાવ બે દિવસમાં Rs 50થી 60 વધી ગયાં છે. અમદાવાદ શહેરમાં સિંગતેલ નવા ડબ્બા 15 કિલોનાં ડબ્બાનો ભાવ Rs 1720થી 1740ની સપાટીએ પહોંચ્યાં હતાં. છેલ્લા સવા મહિનાં સિંગતેલનાં ડબ્બાનાં ભાવમાં 15 કિલોએ Rs 200નો વધારો થઈ ચૂક્યો છે. સિંગતેલનાં એક બ્રોકરે જણાવ્યું હતું કે સિંગતેલ ડબ્બાનો ભાવ ચાલુ વર્ષે Rs 1800ની સપાટીએ ટૂંકમાં પહોંચી શકે છે, પરંતુ લાંબાગાળે ભાવ Rs 1૯00થી 200 થાય તેવી પણ સંભાવનાં નકારી શકાય તેમ નથી.